Aprovat el conveni per a prestar servici a quatre pobles de l’àrea metropolitana de València | Valencia Extra
29/07/2016 - Redacció VLC Extra	El Ple ha aprovat el conveni de col·laboració entre la Generalitat i l’Ajuntament de València sobre delegació de la prestació del Servici de Transport Públic Interurbà de viatgers entre València i els municipis d’Alboraia, Montcada, Paterna i Vinalesa. Este conveni de cessió de competències permetrà que els autobusos de l’EMT tornen a estes poblacions, on no arribaven des de 2012, quan l’anterior Govern municipal va deixar de prestar el servici al no arribar a un acord econòmic amb els municipis veïns.
El regidor de Mobilitat Sostenible Giuseppe Grezzi, ha destacat el vessant metropolità de l’acord i ha assegurat “que és bo per a tots i a partir de setembre retornarà l’autobús a quatre pobles que el van perdre l’any 2012. Des d’eixe any València no tenia contracte programa de finançament del transport públic per part del Govern central, “quan Madrid ha rebut enguany 126 milions d’euros i Barcelona 98 milions”.
D’altra banda, pel que fa la gestió metropolitana en representació de Ciutadans, el regidor Narciso Estellés ha manifestat que el seu grup recolza un concepte metropolità de la xarxa de transports per a optimitzar costos entre tots els municipis, però ha denunciat la incapacitat de l’equip de Govern per a gestionar amb sentit metropolità. Per part del grup Popular, que s’ha abstingut en la votació, el regidor Alberto Mendoza ha recordat que Mislata es queda fora de l’acord i que la Generalitat i la Diputació han salvat l’Ajuntament “potser per haver comprat aparcaments a preu d’or”, referint-se a l’operació del pàrquing de la plaça de Bruges.
emtPaterna Compartir
El MUVIM recupera la maqueta del plànol de la ciutat de València del pare Tosca Gaudeix del bon temps amb un vermut